b'\n_START_ARTICLE_\nVirus klopnega meningoencefalitisa\n_START_SECTION_\nZna\xc4\x8dilnosti\n_START_PARAGRAPH_\nVirusi KME so okrogli enovija\xc4\x8dni RNK-virusi iz rodu Flavivirus in dru\xc5\xbeine Flaviviridae. Genom nosi zapis za tri strukturne beljakovine (C, prM in E) in sedem nestrukturnih beljakovin (NS1, NS2A, NS2B, NS3, NS4A, NS4B, NS5). Beljakovina C (angl. capside protein) tvori virusno kapsido, ta pa je obdana z lipidnim dvoslojem, ki vsebuje beljakovini prM (precursor M protein) in E (envelope protein). Beljakovina E predstavlja najpomembnej\xc5\xa1i virusni antigen in sodeluje pri vezavi virusa na (\xc5\xa1e neznan) receptor na gostiteljevi celici ter vstop vanjo.'